ถอยชั่วคราวคลังยอมขรก.เบิกยาข้อเข่า
คลังถอยตั้งหลักยอมให้หมอเบิกจ่ายยากลูโคซามีนซัลเฟต แก้โรคข้อเข่าเสื่อมได้ถึงสิ้นปี หลังถูกหมอฟ้องศาลปกครอง
2 พ.ย. 2555

คลังถอยตั้งหลักยอมให้หมอเบิกจ่ายยากลูโคซามีนซัลเฟต แก้โรคข้อเข่าเสื่อมได้ถึงสิ้นปี หลังถูกหมอฟ้องศาลปกครอง
นายมนัส แจ่มเวหา อธิบดีกรมบัญชีกลาง กล่าวว่า ตามที่กระทรวงการคลัง มีหนังสือออกไปเมื่อวันที่ 2 ต.ค. 2555 ไม่ให้หมอจ่ายยากลูโคซามีนซัลเฟตแก้โรคข้อเข่าเสื่อม โดยให้มีผลตั้งแต่วันที่ 1 พ.ย.เป็นต้นไป แต่เนื่องจากมีคนร้องเรียนทำให้กระทรวงการคลังออกหนังสือเมื่อวันที่ 31 ต.ค. 2555 ให้เบิกจ่ายยาดังกล่าวไปได้ถึงวันที่ 31 ธ.ค. 2555
มีคนร้องเรียนว่า ยากลูโคซามีนซัลเฟตแก้โรคข้อเข่าเสื่อมได้ขึ้นทะเบียนเป็นยา มีผู้ป่วยบางรายใช้ได้ผล ขณะที่หมดบางกลุ่มได้ยื่นศาลปกครองให้พิจารณาคุ้มครองชั่วคราวให้มีการจ่ายยาดังกล่าวได้ต่อไป 
ดังนั้น ในระหว่างที่กระทรวงการคลังอยู่ระหว่างการชี้แจงกับหน่วยงานต่างๆ จึงให้มีการเบิกจ่ายยาไปก่อน
ทั้งนี้ ที่ผ่านมา กรมบัญชีกลางพบว่า งบประมาณสวัสดิการข้าราชการเพิ่มขึ้นสูงมากตั้งแต่ปี 2550-2554 อยู่ที่ 6.1-6.2 หมื่นล้านบาทหลังจากนั้นรัฐบาลจึงสั่งให้ควบคุมค่าใช้จ่าย เพราะเพิ่มขึ้นเกือบ 150% ของงบประมาณก่อนใช้ระบบเบิกตรง สำหรับยาข้อเข่าเสื่อมนั้น รัฐต้องเสียเงินไปเพื่อซื้อยาชนิดนี้ปีละไม่ต่ำกว่า 700 ล้านบาท